
Р Е Ш Е Н И Е  
№  РС-161-25-060


Днес, 23.06.2025 година, в град София, Комисията за противодействие на корупцията (КПК, Комисията), в състав:

За председател: Антон Славчев
Член: Антоанета Георгиева – Цонкова
Член: Пламен Йоцов


У С Т А Н О В И:

Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-101 от 24.03.2025 г. по сигнал с вх. № С-161/10.03.2025 година. 
Производството е срещу Силвия ****** Панайотова – общински съветник в Общински съвет Б. 
В сигнала се съдържат твърдения за това, че Силвия ****** Панайотова, в качеството си на общински съветник в Общински съвет Б., на проведено заседание на Общинския съвет на 19.12.2024 г. е гласувала Решение № 201 по Протокол № 18 от 19.12.2024 г., с което е определена заплатата на кмета на Община Б. – Д.К.С., който е неин първи братовчед. 
Във връзка с твърденията в сигнала Комисията е изискала и е получила, с писмо с вх. № КПК-1877-1/30.04.2025 г. на КПК от председателя на ПК по обществен ред, сигурност, молби, жалби и противодействие на корупцията към Общински съвет Б., следните доказателства: 2 бр. клетвени декларации, Удостоверение за избран общински съветник № 20/10.11.2023 г.  на Общинска избирателна комисия (ОИК) Б., Удостоверение за избран кмет на община № 1/10.11.2023 г.  на ОИК Б., Решение № 201 и Протокол № 18 от заседание на Общински съвет Б., проведено на 19.12.2024 г., 2 бр. присъствени списъци. 
Служебно са извършени справки в НБД „Население“ и на електронната страница на Община Б.

След като обсъди събраните в хода на административното производство доказателства, Комисията установи следното от фактическа страна:

Производството е образувано по повод сигнал, подаден от лица, идентифицирани по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения /ЗЗЛПСПОИН/, с посочени три имена, ЕГН, длъжност, ел. адрес, и е подписан.
Силвия ****** Панайотова е избрана за общински съветник в Общински съвет Б., мандат 2023-2027 г., видно от Удостоверение за избран общински съветник № 20/10.11.2023 г. на ОИК Б. и е положила клетва на 10.11.2023 г., съгласно приложената клетвена декларация от същата дата. 
Д.К.С. е избран за кмет на Община Б., мандат 2023-2027 г., видно от Удостоверение за избран кмет на община № 1/10.11.2023 г. на ОИК Б. и е положил клетва на 10.11.2023 г., съгласно приложената клетвена декларация от същата дата. 
От извършена справка в НБД „Население“ се установи, че Д.К.С. е първи братовчед на Силвия ****** Панайотова.
На 19.12.2024 г. е проведено заседание на Общински съвет Б., обективирано в Протокол № 18, от същата дата, на което по т. 3 от Дневния ред Общинският съвет е приел  Решение № 201, на основание чл. 21, ал. 2 във вр. с ал. 1, т. 5 от ЗМСМА, и във вр. с чл. 5, ал. 16 от ПМС № 67/14.04.2010 г. за заплатите в бюджетните организации и дейности, с което е определил размера на индивидуалната основна месечна заплата на кметовете от Община Б., считано от 01.07.2024 г., в т.ч. и на кмета на Община Б. – Д.С. От приложените присъствени списъци е видно, че Силвия Панайотова е присъствала на заседанието. Видно от приложения по преписката Протокол № 18 от 19.12.2024 г. Решение № 201/19.12.2024 г. е прието с 10 гласа „за“, 7 гласа „въздържали се“ и без гласове „против“. По преписката няма приложен списък с поименното гласуване на общинските съветници.
Видно от изложеното в писмо с вх. № КПК-1877-1/30.04.2025 г. на КПК от председателя на ПК по обществен ред, сигурност, молби, жалби и противодействие на корупцията към Общински съвет Б., Решение № 201 по Протокол № 18/19.12.2024 г. на Общински съвет Б. е прието на основание чл. 21, ал. 2 във вр. с ал. 1, т. 5 от ЗМСМА, поради което по аргумент от чл. 27, ал. 5 от ЗМСМА, не се изисква неговото приемане да е с поименно гласуване. С оглед на това решението е гласувано с вдигане на ръка и не е налице съставен списък с поименно гласуване на общинските съветници.
Видно от приложените по преписката 2 бр. списъци с положени подписи на  присъствалите общински съветници на заседанието, проведено на 19.12.2024 г., в началото и в края на същото, са присъствали общо 17 общински съветници. Силвия Панайотова е присъствала на заседанието. Видно от доказателствата Решение № 201/19.12.2024 г. е прието с 10 гласа „за“, 7 гласа „въздържали се“ и без гласове „против“, от което следва изводът, че Силвия Панайотова е гласувала Решението.
 
Въз основа на така изяснената фактическа обстановка, Комисията установи  следното от правна страна:

За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Силвия ****** Панайотова в качеството й на общински съветник в Общински съвет Б., е лице, заемащо публична длъжност по чл. 6, ал. 1 , т. 32 от от ЗПК и компетентна да се произнесе относно наличието или липсата на конфликт на интереси по отношение на нея е КПК.  
При наличието на този първи елемент от състава на конфликта на интереси /субект на нарушението/, определящо за съществуването на такъв е проявяването на конкретно поведение от страна на субекта при изпълнение на произтичащите от длъжността му правомощия, както и дали съществува обективна възможност това конкретно поведение да е повлияно от частен интерес – личен или на свързано по смисъла на закона лице.
Компетентността на общинския съвет, като орган на местно самоуправление, е регламентирана в чл. 21 от Закона за местното самоуправление и местната администрация (ЗМСМА), а правомощията на отделните общински съветници са изчерпателно изброени в чл. 33, ал. 1 от същия закон. Според чл. 21, ал. 1 , т. 5 от ЗМСМА общинският съвет определя размера на трудовите възнаграждения на кметовете в рамките на действащата нормативна уредба и средствата за работна заплата на персонала от общинския бюджет по предложение на кмета на общината.
От извършена справка в НБД „Население“ се установи, че Д.К.С. е първи братовчед на Силвия ****** Панайотова, което обуславя свързаност между тях по смисъла на § 1, т. 9, б. „а“ от ДР на ЗПК.
От събраните по преписката доказателства се установява, че Силвия Панайотова, в качеството си на общински съветник в Общински съвет Б., е упражнила свое правомощие по служба, като е гласувала при приемане на Решение № 201, обективирано в Протокол № 18 от 19.12.2024 г., с което Общински съвет Б. е определил размера на индивидуалната основна месечна заплата на кметовете от Община Б., считано от 01.07.2024 г., в т.ч. и на кмета на Община Б. – Д.С.
С оглед разпоредба на чл. 37, ал. 2 от ЗМСМА, в сила от 07.08.2020 г., законодателят е приел, че за общинския съветник, включително за председателя на общинския съвет, не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници. По този начин законодателят по категоричен начин е изключил наличието на нарушение, съставляващо конфликт на интереси по отношение на общинските съветници и председателите на общински съвети във връзка с упражнените от тях правомощия, свързани с гласуването на бюджета на общината и на съответните им възнаграждения, каквито са и упражнените от Силвия Панайотова правомощия, предмет на настоящото производство. 
Горното е основание КПК да приеме, че при гласуването на Решение № 201, обективирано в Протокол № 18 от 19.12.2024 г. на Общински съвет Б., от Силвия Панайотова, в качеството й на общински съветник в Общински съвет Б., не е налице нарушение по чл. 70 от ЗПК.
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПКОНПИ (отм.), респ. от ЗПК, съответно и до липсата на конфликт на интереси. 
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, във връзка с чл. 37, ал. 2 от ЗМСМА, 
 

Р Е Ш И:

НЕ УСТАНОВЯВА конфликт на интереси по отношение на Силвия ****** Панайотова,  ЕГН ******, в качеството й на общински съветник в Общински съвет Б. и в това й качество лице, заемащо публична длъжност по смисъла на чл. 6, ал. 1, т. 32 от ЗПК, във връзка с това, че е гласувала при приемане на Решение № 201, обективирано в Протокол № 18 от 19.12.2024 г. на Общински съвет Б., поради липса на нарушение, съгласно чл. 37, ал. 2 от ЗМСМА.
Препис от решението да се изпрати на Окръжна прокуратура – Р., с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 



КОМИСИЯ:

ЗА ПРЕДСЕДАТЕЛ:……………………………….../АНТОН СЛАВЧЕВ/

ЧЛЕН:……………………………………….../АНТОАНЕТА ЦОНКОВА/

ЧЛЕН:…………………..……………....……………./ПЛАМЕН ЙОЦОВ/













